**Η ηλιθιότης είναι η μισή αρχοντιά στο Θέατρο «Αντώνης Καλογιάννης» στην Καισαριανή.**

Την Παρασκευή 5 Ιουλίου, στο Θέατρο «Αντώνης Καλογιάννης» του Δήμου Καισαριανής συμμετέχοντας στο 6ο Διαδημοτικό Φεστιβάλ Ερασιτεχνικού Θεάτρου, η Θεατρική Ομάδα του Ο.Ν.Α.Π. «ΘΕΣΠΙΣ» του Δήμου Διονύσου (Σκηνή Αγίου Στεφάνου), παρουσίασε την κωμωδία «Η ηλιθιότης είναι μισή αρχοντιά».

Η Παράσταση που είναι βασισμένη στη διασκευή του Έργου «Οι Ηλίθιοι» του Neil Simon από τον Παναγιώτη Μέντη, μάς έδειξε τρυφερά, ευφρόσυνα, άκρως χιουμοριστικά όσο και απολύτως ρυθμολογημένα πόσο η βλακεία, αυτοπαθής στην ουσία της, μπορεί να ξεπεραστεί από τη βαθιά αγάπη.

Η μεταφορά του έργου στα «καθ’ ημάς» από την Ευδοκία Σουβατζή μάς αφηγείται πολύ πρωτότυπα το ζαχαρωμένο παραμύθι για μεγάλους του Simon.

Σ’ ένα φανταστικό χωριό της Ελλάδας οι κάτοικοι βαρύνονται ιστορικά από την «κατάρα» της ηλιθιότητας, την οποία ο συγγραφέας αποκαλύπτει μπροστά στον θεατή με ξεκαρδιστικά επεισόδια. Οι κάτοικοι θα την υπερβούν με καταλύτη τον πανδαμάτορα έρωτα μεταξύ ενός ξενόφερτου φέρελπι δασκαλάκου και μιας ευαίσθητης χωριατοπούλας. Βαθύτερα, η αλληγορία αυτή είναι ένα ευφυές, αλλά και καλοπροαίρετο σχόλιο στον πολιτισμό της «οξυδερκούς» μας λωποδυσίας.

Η προσεγμένη παράσταση κύλισε αβίαστα προκαλώντας άφθονο γέλιο στους θεατές της Καισαριανής και άφησε τις καλύτερες εντυπώσεις αποδεικνύοντας για μια ακόμη φορά πως οι ερασιτεχνικές δημιουργίες όταν γίνονται με συνέπεια και αφοσίωση διαπρέπουν σε επίπεδο αντίστοιχων επαγγελματικών.

Συγκινητική ήταν η υποστήριξη της Θεατρικής Ομάδας της Καισαριανής η οποία, όπως και η αντίστοιχη Ομάδα του Ταύρου όταν το έργο παίχτηκε εκεί, μας βοήθησε και μας υποστήριξε.

Η παράσταση θα συνεχίσει την πορεία της στο Διαδημοτικό Φεστιβάλ τον Σεπτέμβρη ξεκινώντας από τον Διόνυσο.

Συντελεστές:
Σκηνοθεσία –μουσική επιμέλεια :Ευδοκία Σουβατζή

Διασκευή: Παναγιώτης Μέντης

Σκηνικά: Ελένη Ρουφάνη

Βοηθοί σκηνοθέτη: Ελένη Ρουφάνη, Έφη Παπαχαρτοφύλη

Φωτισμοί: Ντίνος Μεταλλίδης

Υπεύθυνη ομάδας: Έφη Παπαχαρτοφύλη

Συμμετείχαν:
Ελένη Ρουφάνη, Βασιλική Τραχίλη, Εύη Σωφίλου, Θοδωρής Παναγόπουλος, Χρήστος Βαλανίδης, Ντίνα Βασιλοπούλου, Λεονάρντο Καραγγέλης, Μαρίζα Βαλαή, Κωστής Κωνσταντουλάκης, Ολυμπία Δεδοπούλου, Σπύρος Βαρβαγιάννης.